Tidligere terrortiltalt (29) identifisert som Melbourne-angriper
Australsk politi bekrefter at de har åpnet terroretterforskning etter dramaet i et leilighetskompleks i storbyen Melbourne mandag ettermiddag lokal tid. En mann med skuddskader ble funnet død i lobbyen, og kort tid etter viste det seg at en kvinne i 20-årene ble holdt som gissel i en leilighet i det aktuelle bygget. Etter å ha forsøkt å forhandle med gjerningsmannen i over en time, ble han skutt og drept av politiet da han kom ut. Tre politifolk ble skadet i aksjonen. Melbourne tidligere i år: Kjørte inn i folkemengde – fem drept Politiet har identifisert gjerningsmannen som Yacqub Khayre (29). Han kom til Australia fra Somalia da han var liten, og er en kjenning av politiet. – Han har en lang historie med oss, og har også kommet med kommentarer knyttet til IS og Al-Qaidia, noe som gjør at vi etterforsker dette som terror, sier politisjef Graham Ashton på en pressekonferanse natt til tirsdag norsk tid. Les også: Juleterrorangrep avverget i Australia Han bekrefter at 29-åringen ble prøveløslatt i november i fjor etter at han i 2012 ble dømt til fem års fengsel for et brutalt hjemmeran. Flere, deriblant statsminister Malcolm Turnbull, stiller nå spørsmål ved at mannen ble prøveløslatt i utgangspunktet. Til det svarer politisjefen: – Dette var ikke en mann som vi hadde store bekymringer for, og vi hadde ingenting som tydet på at han planla dette. Fikk du med deg? IS-inspirert knivangrep i Sydney I 2009 var 29-åringen tiltalt for planer om å angripe en militærbase i Sydney som hevn for landets operasjoner i Midtøsten. Tre andre menn ble dømt for terrorplaner, men 29-åringen ble frifunnet. IS-talerøret Amaq hevder at terrorgruppen står bak angrepet, men dette er ikke bekreftet. Politiet viser til at IS ofte hevder å stå bak angrep, men at de foreløpig ikke har bevis for at 29-åringen handlet på ordre fra terrorgruppen.
I november i fjor ble Yacqub Khayre (29) prøveløslatt. Mandag drepte han en mann, før han tok en kvinne som gissel og skadet tre politifolk.